bluuebunny/crossref_metadata_2025 huggingface dataset:
Επίδραση πρωτεϊνών και διαιτητικών ινών φυτικής προέλευσης στην ανάπτυξη προϊόντων ελεύθερων γλουτένης με βελτιωμένα ποιοτικά χαρακτηριστικά
Authors: Τσατσαράγκου Κλεοπάτρα
Published: August 2021

Ο σκοπός της παρούσας διατριβής ήταν η ανάπτυξη αρτοσκευασμάτων ελεύθερωνγλουτένης με βελτιωμένα ποιοτικά και διατροφικά χαρακτηριστικά. Για τον διατροφικό εμπλουτισμό των αρτοσκευασμάτων επιλέχθηκε η προσθήκη χαρουπάλευρου και ανθεκτικού αμύλου. Αντικείμενο των πειραμάτων ήταν η μελέτη της προσθήκης χαρουπάλευρου και ανθεκτικού αμύλου στα ρεολογικά χαρακτηριστικά της ζύμης/ζυμαριού, στα ποιοτικά και διατροφικά χαρακτηριστικά και στη διατηρησιμότητα αρτοσκευασμάτων με βάση το ρυζάλευρο, ενώ ακολούθησε μελέτη βελτιστοποίησης για την παραγωγή εμπλουτισμένων προϊόντων με υψηλή διόγκωση και μαλακή ψίχα. Αρχικά, προσδιορίστηκε η ταυτόχρονη επίδραση της ποσότητας του χαρουπάλευρου (5-15%) και της περιεκτικότητας σε νερό στα ρεολογικά χαρακτηριστικά του ζυμαριού και στις ιδιότητες των άρτων (πορώδες, μορφολογικά χαρακτηριστικά ψίχας, σκληρότητα και ελαστικότητα ψίχας). Οι συνδυασμοί χαρουπάλευρο/νερό ίσοι με 10/110, 15/130 και 15/140 οδήγησαν στην παρασκευή ζυμαριών με ικανοποιητικές ιξωδοελαστικές ιδιότητες και οι αντίστοιχοι άρτοι που παρήχθησαν σημείωσαν επαρκή διόγκωση, υψηλό πορώδες και μειωμένη σκληρότητα ψίχας. Καθώς η προσθήκη χαρουπάλευρου σε ποσοστό 15% οδήγησε στην παραγωγή άρτου υψηλών ποιοτικών χαρακτηριστικών, η μελέτη προχώρησε σε βελτιστοποίηση του προϊόντος με συνδυασμένη χρήση ανθεκτικού αμύλου και 15% περιεκτικότητα σε χαρουπάλευρο. Επιπλέον, προσδιορίστηκε η επίδραση της κοκκομετρίας του χαρουπάλευρου σε σταθερό ποσοστό προσθήκης 15% και μεταβαλλόμενη περιεκτικότητα σε νερό στην αρτοποιιτική ικανότητα της ζύμης και στα ποιοτικά χαρακτηριστικά των άρτων. Στην διόγκωση των ζυμαριών των άρτων παρατηρήθηκε ένα βέλτιστο σημείο περιεκτικότητας σε νερό διαφορετικό για κάθε κοκκομετρία το οποίο οδήγησε στην υψηλότερη διόγκωση και ήταν αντίστοιχα 150%, 140%, 120% και 130% περιεκτικότητα σε νερό για κοκκομετρία χαρουπάλευρου 258.55, 174.73, 126.37 και 80.36 μm αντίστοιχα. Τα αντίστοιχα αρτοσκευάσματα παρασκευάσθηκαν και συγκρίθηκαν ως προς τα δομικά χαρακτηριστικά και τον ρυθμό παλαίωσής τους. Οι άρτοι με προσθήκη χαρουπάλευρου της υψηλότερης (258.55 μm) και της χαμηλότερης κοκκομετρίας (80.36 μm) παρουσίασαν αυξημένο ειδικό όγκο και μικρούς ρυθμούς παλαίωσης κατά την αποθήκευση τους σε σχέση με τον άρτο αναφοράς (μόνο ρυζάλευρο) και επιλέχθηκαν ως τα βέλτιστα δείγματα για συγκριτική μελέτη με εμπορικά διαθέσιμους άρτους χωρίς γλουτένη. Τα εμπορικά δείγματα εμφάνισαν υψηλότερη διόγκωση, αλλά σημείωσαν υψηλότερους ρυθμούς παλαίωσης έναντι των άρτων με χαρουπάλευρο κατά την αποθήκευση. Ωστόσο, στην οργανοληπτική αξιολόγηση τα αρτοσκευάσματα με χαρουπάλευρο και τα εμπορικά δείγματα βαθμολογήθηκαν ως αποδεκτά. Στην περίπτωση των κέικ, έγινε ενσωμάτωση ανθεκτικού αμύλου σε ποσοστά μέχρι 20%. Η προσθήκη ανθεκτικού αμύλου οδήγησε σε αύξηση του ειδικού όγκου των κέικ, μείωση της σκληρότητας της ψίχας και μειωμένο ρυθμό παλαίωσης.
Μέθοδος project και δημιουργική σκέψη
Authors: Δήμος Αθανάσιος
Published: August 2021

Η δημιουργική σκέψη στο πλαίσιο της μεθόδου project παραμένει ένα πεδίο σε πολύ μεγάλο βαθμό ανεξερεύνητο. Οι έρευνες, επίσης, που αφορούν την εξέταση των αντιλήψεων των εκπαιδευτικών για τη δημιουργική σκέψη και τους τρόπους ανάπτυξής της είναι περιορισμένες. Αυτό συνιστά σημαντική έλλειψη καθώς είναι διαπιστωμένο ότι οι εκπαιδευτικοί διαδραματίζουν σημαντικό ρόλο είτε θετικό είτε αρνητικό στη δημιουργία των συνθηκών για την ανάπτυξη της δημιουργικής σκέψης των μαθητών τους. Οι διδακτικές πρακτικές τους, οι οποίες επηρεάζονται από τις προσωπικές θεωρίες τους, μπορεί να είναι διαφορετικές από αυτές των επιστημόνων ερευνητών. Σκοπός της παρούσας έρευνας είναι η εξέταση των αντιλήψεων των εκπαιδευτικών για τη δυνατότητα ανάπτυξης της δημιουργικής σκέψης των μαθητών μέσα από τη μέθοδο project. Η έρευνα ακολούθησε την ποιοτική μεθοδολογική προσέγγιση. Ανάμεσα στα βασικά συμπεράσματα της έρευνας είναι ότι όλοι οι εκπαιδευτικοί θεωρούν ότι η δημιουργική σκέψη μπορεί να αναπτυχθεί στο πλαίσιο της μεθόδου project. Και οι τέσσερις βασικές διαστάσεις της δημιουργικότητας, διαδικασία, περιβάλλον, άτομο, προϊόν, εντοπίστηκαν στις αντιλήψεις των εκπαιδευτικών με κυρίαρχη αυτή της διαδικασίας. Οι εκπαιδευτικοί θεωρούν ότι η παιδαγωγική του σχεδίου εργασίας δημιουργεί ένα πλαίσιο εκπαιδευτικών διαδικασιών τα χαρακτηριστικά του οποίου αντιστοιχούν σ’ αυτά ενός δημιουργικού σχολικού περιβάλλοντος. Δε συνδέουν τη δημιουργικότητα με κάποιο ειδικό ταλέντο ή την ιδιοφυΐα, αλλά θεωρούν τη δημιουργική σκέψη ικανότητα που είναι έμφυτη στον καθένα από μας και μπορεί να αποτελέσει αντικείμενο εκπαίδευσης και ανάπτυξης. Συσχετίζουν άμεσα τη δημιουργική σκέψη με τη μάθηση καθώς η προσωπική δόμηση της γνώσης και της κατανόησης από τους μαθητές συνιστά δημιουργική πράξη (mini-c/Ερμηνευτική δημιουργικότητα) στην οποία έχουν τη βάση και τη γένεσή τους οι επόμενες μορφές δημιουργικής έκφρασης (little c & Big C creativity). Τονίζουν ιδιαίτερα την κοινωνική διάσταση της δημιουργικότητας σύμφωνα με την οποία οι δημιουργικές ιδέες δεν είναι προϊόντα ενός μόνου ατόμου, αλλά αποτελέσματα συλλογικής προσπάθειας (Collaborative creativity). Μέσα από τη συλλογική επιδίωξη εποικοδομητικών σκοπών και την ευαισθητοποίηση των μαθητών απέναντι σε σημαντικά ζητήματα προωθείται η ηθική διάσταση της δημιουργικής τους σκέψης. Λέξεις κλειδιά: Αντιλήψεις εκπαιδευτικών, δημιουργική σκέψη, μέθοδος project, Δευτεροβάθμια Εκπαίδευση.
Η εργατική τάξη στον ελληνικό κινηματογράφο της περιόδου 1960-2000
Authors: Ποθουλάκης Χαράλαμπος
Published: August 2021

Η διατριβή εξετάζει πώς απεικονίζεται η εργατική τάξη στον ελληνικό κινηματογράφο από το 1960 έως το 2000 σε σύγκριση με τις κινηματογραφικές δημιουργίες του γαλλικού, ιταλικού και αγγλικού κινηματογράφου την ίδια χρονική περίοδο. Παρουσιάζονται οι πολιτικές και κοινωνικές συνθήκες της εκάστοτε χώρας και δεκαετίας, οι εργατικοί αγώνες, - διεκδικήσεις, συνδικαλιστική δράση, απεργίες, εναλλακτικές μορφές πάλης - οι σχέσεις ανάμεσα σε εργοδότες και εργαζόμενους, οι επιδράσεις των συνθηκών εργασίας στην προσωπική και οικογενειακή ζωή των εργατών. Αναλύεται η εξέλιξη και πορεία του εργατικού κινήματος μέσα από την κινηματογραφική του αναπαράσταση και τίθεται το ερώτημα αν οι παραδοσιακές μορφές πάλης εξακολουθούν να είναι αποτελεσματικές την εποχή του οικονομικού φιλελευθερισμού.
Μελέτη της επίδρασης αντισυμφυτικών παραγόντων σε πειραματικές αναστομώσεις εντέρου
Authors: Ντουράκης Δημήτριος
Published: August 2021

Στόχος: Οι μετεγχειρητικές συμφύσεις αποτελούν δυναμικές δομές ιστικής ανάπλασης του περιτοναίου μετά από τραυματισμό. Παράλληλα, όμως, είναι το κύριο αίτιο μετεγχειρητικού αποφρακτικού ειλεού με αποτέλεσμα την ανάγκη χρησιμοποίησης αντισυμφυτικών υλικών για την πρόληψή τους. Η παρούσα μελέτη διερευνά τις συνέπειες της παρεμπόδισης δημιουργίας συμφύσεων, στην επούλωση εντερικών αναστομώσεων.Υλικό και μέθοδος: Τριάντα-τρείς κόνικλοι της φυλής New Zealand White Rabbits υποβλήθηκαν σε λαπαροτομία, διατομή του τελικού ειλεού και διενέργεια τελικο-τελικής αναστόμωσης τελικού ειλεού. Στη συνέχεια τυχαιοποιήθηκαν σε τρεις ομάδες: την ομάδα ελέγχου (n=11), την ομάδα Icodextrin (n=11) όπου τοποθετήθηκε icodextrin 4% ενδοπεριτοναϊκά, και την ομάδα HA/CMC (n=11) όπου η αναστόμωση καλύφθηκε πλήρως με μεμβράνη υαλουρονικού οξέος / καρβοξυμεθυλοκυταρρίνης. Όλα τα πειραματόζωα θυσιάστηκαν την 7η μετεγχειρητική ημέρα. Η παρουσία μετεγχειρητικών συμφύσεων βαθμολογήθηκε σε κλίμακα 5 μονάδων. Η μηχανική ισχύς της αναστόμωσης δοκιμάστηκε με τη μέτρηση της πίεσης διάσπασης (BP) και την τοιχωματική τάση διάσπασης (BWT) του τοιχώματος. Η επούλωση αξιολογήθηκε και βαθμονομήθηκε σε ιστολογικό επίπεδο με ημιποσοτική κλίμακα για την παρουσία έλκους, επανεπιθηλιοποίησης, κοκκιωματώδους ιστού, φλεγμονής, ηωσινοφιλικής αντίδρασης, ορογονίτιδας και μικροσκοπικών συμφύσεων. Τα αποτελέσματα εκφράζονται ως διάμεσοι με το ενδοτεταρτημοριακό τους εύρος.Αποτελέσματα: Ο διάμεσος βαθμός συμφύσεων ήταν: ομάδα ελέγχου 1 (0-3), Icodextrin 0 (0-1), HA/CMC 0 (0-0) [p=0.017]. Η διάμεση BWT ήταν: ομάδα ελέγχου 113 Kdyn/cm (89-123 Kdyn/cm), Icodextrin 70 Kdyn/cm (64-98 Kdyn/cm) και HA/CMC 82 Kdyn/cm (58-96 Kdyn/cm) [p=0.028]. Η διάμεση BP δεν διέφερε στις τρεις ομάδες. Όμως, όλες εκτός από μια από τις αναστομώσεις που δοκιμάστηκαν, διασπάστηκαν σε απόσταση από τη γραμμή της αναστόμωσης. Η μακροσκοπικής και ιστολογική επούλωση των αναστομώσεων ήταν συγκρίσιμη στις τρεις ομάδες. Στην πολυπαραγοντική ανάλυση ο βαθμός ιστολογικής επούλωσης της αναστόμωσης επηρέαζε το βαθμό συμφύσεων (OR=1.92 [95% CI: 1.06-3.47], p=0.032) και η χρήση HA/CMC μείωνε το βαθμό συμφύσεων (OR=0,04 [95% CI: 0,01-0,52], p=0,014).Συμπέρασμα: Τα βιοϋλικά που δοκιμάστηκαν παρεμποδίζουν τη δημιουργία συμφύσεων χωρίς να έχουν αρνητική επίδραση στην επούλωση των αναστομώσεων. Ελλιπής αναστομωτική επούλωση δημιουργεί συμφύσεις ακόμα και αν χρησιμοποιηθούν αντισυμφυτικά υλικά.
Ποιοτική μελέτη λύσεων μη γραμμικών ελλειπτικών συστημάτων
Authors: Αντωνόπουλος Παναγιώτης
Published: August 2021

Στο κεφάλαιο 1, παρουσιάζουμε κάποιες βασικές έννοιες που σχετίζονται με τη διανυσματική Allen-Cahn εξίσωση. Στο κεφάλαιο 2, υπό συγκεκριμένες υποθέσεις, αποδεικνύουμε αυστηρά τις συνθήκες γωνιών Plateau στις τριπλές συμβολές διάχυτων διεπιφανειών στις τέσσερεις διαστάσεις, εκκινώντας από τη διανυσματική Allen-Cahn εξίσωση με ένα τριπλού φρεατίου δυναμικό. Η απόδειξη βασίζεται στην εφαρμογή του θεωρήματος απόκλισης κάνοντας χρήση της μηδενικής απόκλισης ενός τανυστή τάσης που συνδέεται με την εξίσωσή μας. Στο κεφάλαιο 3, αποδεικνύουμε μιαν αρχή μεγίστου για ελαχιστικές λύσεις του συστήματος ∆u−∇W(u) = 0, με ένα δυναμικό W που μηδενίζεται στο σύνορο ενός κλειστού κυρτού συνόλου C0 ⊂Rm, που είναι είτε C2 ομαλό ή αποτελεί ένα μεμονωμένο σημείο {a}. Στο κεφάλαιο 4, αποδεικνύουμε δύο αναγκαίες συνθήκες για την ύπαρξη φραγμένων μονοδιάστατων ελαχιστοποιητών u: το δυναμικό W πρέπει να έχει ολικό ελάχιστο έστω ίσο με 0 χωρίς βλάβη της γενικότητας, και επίσης W(u(x)) → 0 καθώς|x|→∞. Επιπροσθέτως, μη τετριμμένοι ελαχιστοποιητές συνδέουν στα ±∞ δύο διαφορετικές συνιστώσες του συνόλου {W = 0}. Αποδεικνύουμε επίσης, όταν οι προηγούμενες υποθέσεις ικανοποιούνται, την ύπαρξη μη τετριμμένων ελαχιστοποιητών και δείχνουμε την ύπαρξη ετεροκλινών, ομοκλινών και περιοδικών τροχιών κατ ΄ αναλογίαν με την διανυσματική περίπτωση. Στο τέλος, μελετούμε την ασυμπτωτική σύγκλιση αυτών των λύσεων.
Μελέτη της οργανωτικής δομής των ελληνικών αθλητικών οργανισμών στην τοπική αυτοδιοίκηση
Authors: Νικολαϊδου Σοφία
Published: August 2021

Σκοποί της έρευνας ήταν η μελέτη και η σύγκριση της οργανωτικής δομής τωνΚαποδιστριακών και Καλλικρατικών Δημοτικών Αθλητικών Οργανισμών, ηταξινόμησή τους σε οργανωτικές και οικονομικές ομάδες, η αξιολόγηση τωνδημογραφικών και οργανωτικών χαρακτηριστικών, ο έλεγχος ανεξαρτησίας μεταξύοργανωτικών και οικονομικών μεταβλητών και η σύγκριση μεγεθών τουπροϋπολογισμού σε σχέση με τα factor scores των παραγόντων της οργανωτικής δομής.Το αρχικό δείγμα αποτέλεσαν 100 Ελληνικοί Καποδιστριακοί Δημοτικοί ΑθλητικοίΟργανισμοί. Tο δεύτερο δείγμα αποτέλεσαν 84 Καλλικρατικοί ΑθλητικοίΟργανισμοί/Επιχειρήσεις/Γραφεία Αθλητισμού. Το ερωτηματολόγιο πουχρησιμοποιήθηκε ήταν το Sport Commission Organization Structure Survey (SCOSS)τροποποιημένο και μεταφρασμένο στα ελληνικά. Το ερωτηματολόγιο περιελάμβανε 37ερωτήσεις για το αρχικό δείγμα και 40 για το δεύτερο. Κρίθηκε απαραίτητη ηπρόσθεση ερωτήσεων για την ενίσχυση του Cronbach a που εμφάνισε ο παράγονταςτυποποίηση στην παραγοντική ανάλυση του αρχικού δείγματος. Η διερευνητικήπαραγοντική ανάλυση του πρώτου δείγματος κατέληξε σε τέσσερις παράγοντες: α)τμηματοποίηση ανθρώπινου δυναμικού, β) συγκέντρωση, γ) εξειδίκευση, δ)τυποποίηση, με αποδεκτό συντελεστή αξιοπιστίας άλφα για τους τρεις πρώτους και μηαποδεκτό για το τελευταίο παράγοντα (a= .48). Η παραγοντική ανάλυση του δεύτερουδείγματος κατέληξε σε τρεις παράγοντες: α) τυποποίηση, β) συγκέντρωση, γ)πολυπλοκότητα με αποδεκτό συντελεστή αξιοπιστίας a για όλους. Τα αποτελέσματατης επιβεβαιωτικής παραγοντικής ανάλυσης κατέληξαν σε αποδεκτούς δείκτεςπροσαρμογής και για τα δύο δείγματα, με το δεύτερο δείγμα όμως να εμφανίζεικαλύτερη προσαρμογή του μοντέλου σε σχέση με το πρώτο. Από τα αποτελέσματατης ανάλυσης συστάδων δημιουργήθηκαν 4 ομάδες για το πρώτο δείγμα, βάσειοργανωτικών και οικονομικών στοιχείων. Αντίθετα, για το δεύτερο δείγμαδημιουργήθηκαν 3 ομάδες βάσει οργανωτικών και 2 ομάδες βάσει οικονομικώνμεταβλητών. Η ανάλυση ελέγχου ανεξαρτησίας έδειξε ότι υπήρχε σχέση τωνοργανωτικών και οικονομικών μεταβλητών αποκλειστικά και μόνο για το πρώτοδείγμα. Επιπλέον, διαπιστώθηκε στατιστικά σημαντική επίδραση του παράγονταπροϋπολογισμού ως προς το factor score της μεταβλητής τμηματοποίησης για το πρώτοδείγμα, ενώ δεν διαπιστώθηκε καμία επίδραση για το δεύτερο. Από την ανάλυσησυχνοτήτων προέκυψε ότι τα δείγματα διέφεραν ως προς όλα τα δημογραφικά και ωςπρος την πλειοψηφία των οργανωτικών χαρακτηριστικών. Τα αποτελέσματα θαβοηθήσουν τα διοικητικά στελέχη στην αναγνώριση και την κατανόηση τωνπροαναφερθέντων στοιχείων με σκοπό την αποτελεσματικότερη λειτουργία τωνοργανισμών.
Αναλυτικές μέθοδοι και πολυκριτήρια συστήματα υποστήριξης αποφάσεων υπό αβεβαιότητα
Authors: Χριστοδουλάκης Νικόλαος
Published: August 2021

Το ΣΥΑ που αναπτύχθηκε είναι ένα εργαλείο που βοηθάει τον αποφασίζοντα σε καταστάσεις όπου επιθυμεί να αξιολογήσει και κατατάξει (προβληματική α’) διάφορες δράσεις (εναλλακτικές, προσφορές, στρατηγικές έργα, κλπ) οι οποίες ορίζονται από διάφορα κριτήρια. Η απόδοση αυτών των δράσεων σε κάθε ένα από τα κριτήρια μπορεί να είναι γνωστή με ένα βαθμό αβεβαιότητας με βάση τη λογική ότι αυτά χαρακτηρίζονται από μια πιθανοτική κατανομή σε κάθε εκτιμώμενο τμήμα του κριτηρίου. Γενικά, το ΣΥΑ δίνει τη δυνατότητα για κατάταξη όλων των δράσεων η οποία καθορίζεται από μια συνάρτηση χρησιμότητας που δημιουργείται για να προβάλλει το σύστημα προτιμήσεων του αποφασίζοντα. Η γλώσσα που επιλέχθηκε για τον προγραμματισμό είναι η Visual C#, και χρησιμοποιήθηκε το περιβάλλον ανάπτυξης Visual Studio .NET 2012 της Microsoft. Η επιλογή της C# δεν είναι τυχαία αλλά θεωρήθηκε ως η πιο κατάλληλη γλώσσα για την ικανοποίηση των απαιτήσεών μας. Χρειάζονταν μία γλώσσα προγραμματισμού που θα χειριζόταν με ταχύτητα σημαντικό αριθμό μαθηματικών πράξεων, χωρίς να χρειάζεται η ανάπτυξη μεγάλης έκτασης κώδικα. Η C# είναι μία δομημένη γλώσσα, η οποία επιτρέπει σε μεγάλα προγράμματα να συντίθενται από μικρότερα, ευκολονόητα τμήματα κώδικα. Έχει πολλά των χαρακτηριστικών μιας γλώσσας υψηλού επιπέδου, αλλά μπορεί επίσης να χειριστεί τις ίδιες προγραμματιστικές λεπτομέρειες, σα συμβολική γλώσσα. Επίσης, η C# κάλυψε απόλυτα τις ανάγκες μας στον τομέα των γραφικών που απαιτεί μια GUI εφαρμογή.Για την επίλυση των γραμμικών προγραμμάτων που προκύπτουν από την εφαρμογή των μεθόδων Stochastic UTA, SMAA, UTA GMS και Extreme Ranking, δημιουργήθηκε ένας LP Solver ο οποίος παίρνει σαν είσοδο έναν πίνακα Simplex και στη συνέχεια τον επιλύει. Ο Simplex Solver που δημιουργήσαμε χρησιμοποιείται επίσης κατά τη διάρκεια της ανάλυσης μεταβελτιστοποίησης.Η εφαρμογή λογισμικού που αναπτύχθηκε αποτελείται από 50 φόρμες και 9 εξωτερικές κλάσεις. Ο συνολικός αριθμός των γραμμών κώδικα που χρειάστηκαν για την ολοκλήρωση της εφαρμογής είναι περίπου 20.000.
Σχέση καρδιο-μεταβολικών παραγόντων κινδύνου με την οστική υγεία σε μετεμμηνοπαυσιακές γυναίκες
Authors: Πλιάτσικα Παρασκευή
Published: August 2021

Η παρούσα διδακτορική διατριβή στοχεύει να προσφέρει στοιχεία για την αποσαφήνιση της σχέσης καρδιομεταβολικού κινδύνου και οστικής φυσιολογίας σε γυναίκες που βρίσκονται στην κλιμακτήριο. Για τους σκοπούς της μελέτης, συλλέχθηκε δείγμα 1025 γυναικών που παρακολουθούνταν στο Ιατρείο Εμμηνόπαυσης - Οστεοπόρωσης της Β’ Μαιευτικής - Γυναικολογικής Κλινικής του Εθνικού Καποδιστριακού Πανεπιστημίου Αθηνών, ως επί συγχρονικής μελέτης, με παράλληλη εξέταση πολλαπλών παραγόντων καρδιομεταβολικού κινδύνου και πιθανών συγχυτικών παραγόντων. Η οστική υγεία και φυσιολογία των γυναικών εκτιμήθηκαν στη βάση της οστικής πυκνότητας (μετρήσεις με τη μέθοδο DXA) και του ρυθμού του οστικού μεταβολισμού (μετρήσεις σκελετικής ισομορφής της αλκαλικής φωσφατάσης). Στην παρούσα διατριβή, οι καρδιομεταβολικοί παράγοντες κινδύνου που εμφάνισαν οποιαδήποτε σύνδεση με παραμέτρους της οστικής υγείας και φυσιολογίας ήταν ο Δείκτης Μάζας Σώματος, και, αφότου αυτός ελήφθη υπ’όψιν, η ύπαρξη Μεταβολικού Συνδρόμου (κατά τον ορισμό NCEP ATP III, αναθεώρηση 2005), τα επίπεδα της LDL χοληστερόλης και ο βαθμός αντίστασης στη δράση της ινσουλίνης (μετρήσεις δείκτη HOMA-IR). Εκ των ευρημάτων της μελέτης, προτείνεται εξατομικευμένη μεταβολική προσέγγιση γυναικών που εισέρχονται στο στάδιο της εμμηνόπαυσης, ώστε οποιαδήποτε προσπάθεια για μετριασμό του καρδιομεταβολικού κινδύνου, μέσω υγιεινοδιαιτητικών μέτρων αλλά και φαρμακευτικής αγωγής, να στοχεύει παράλληλα σε εξασφάλιση των καλύτερων δυνατών συνθηκών για την οστική φυσιολογία.
Πρόβλεψη μακροοικονομικών μεταβλητών με τη βοήθεια της καμπύλης αποδόσεων και μεθόδους μηχανικής μάθησης
Authors: Χρυσανθίδου Ευθυμία
Published: August 2021

Πληθώρα ερευνών υπογραμμίζουν την ικανότητα της καμπύλης αποδόσεων στην πρόβλεψη της μελλοντικής οικονομικής δραστηριότητας. Σε αυτές τις έρευνες χρησιμοποιείται η πληροφόρηση από την κλίση της π.χ. από συνδυασμούς ζευγών βραχυπρόθεσμων και μακροπρόθεσμων ομολόγων, σε μια προσπάθεια πρόβλεψης των οικονομικών κύκλων. Στην παρούσα διατριβή εστιάζουμε την ανάλυση μας στην πρόβλεψη των διακυμάνσεων του πραγματικού ΑΕΠ των Η.Π.Α. και του δείκτη Eurocoin της ευρωζώνης από την μακροπρόθεσμη τάση τους, δίνοντας ιδιαιτέρως προσοχή στην πρόβλεψη των περιπτώσεων των κενών παραγωγής (υφέσεων). Για να το επιτύχουμε αυτό δεν περιορίζουμε την ανάλυση μας στην κλίση της καμπύλης απόδοσης αλλά κατασκευάζουμε τρεις εναλλακτικές κατηγορίες υποδειγμάτων: μία κατηγορία στην οποία χρησιμοποιούνται συνδυασμοί επιτοκίων σε ζεύγη ως δείκτες πρόγνωσης των οικονομικών κύκλων και δύο κατηγορίες στις οποίες προσπαθούμε να αξιοποιήσουμε την καμπυλότητα της καμπύλης αποδόσεων και όχι μόνο την κλίση της. Σε αυτές τις κατηγορίες χρησιμοποιούμε συνδυασμούς των επιτοκίων σε τριάδες ή και περισσότερων από τρεις. Σε αυτά τα υποδείγματα χρησιμοποιούμε τρεις εναλλακτικές μεθοδολογίες. Το οικονομετρικό μοντέλο probit που χρησιμοποιείται εκτενώς στην συγκεκριμένη βιβλιογραφία και οι Μηχανές Διανυσμάτων Υποστήριξης όπως και τα Νευρωνικά δίκτυα από το χώρο της μηχανικής μάθησης. Τα δεδομένα για την οικονομία των Η.Π.Α. καλύπτουν την περίοδο 1976Q3 - 2013Q3 ενώ για την οικονομία της Ε.Ε. την περίοδο 2004:9-2014:10. Τα αποτελέσματα δείχνουν ότι χρησιμοποιώντας τις Μηχανές Διανυσμάτων Υποστήριξης μπορούμε να πετύχουμε μέχρι και 95,65% ακρίβεια πρόβλεψης.
Επενδυτικές αποφάσεις των κατασκευαστικών και real estate επιχειρήσεων διαχείρισης ακινήτων
Authors: Φειδάκης Ανδρέας
Published: August 2021

Σκοπός της διδακτορικής διατριβής είναι η μελέτη και η διερεύνηση των παραγόντων, οι οποίοι επηρεάζουν τις επενδυτικές αποφάσεις των επιχειρήσεων αναφορικά με την επιλογή της κεφαλαιακής τους διάρθρωσης. Η έρευνα πραγματοποιήθηκε σε επιχειρήσεις που δραστηριοποιούνται στη διαχείριση ακινήτων και στον κατασκευαστικό τομέα κατά τη χρονική περίοδο 2005 -2010. Πιο συγκεκριμένα, εξετάζεται αν οι επενδυτικές αποφάσεις των επιχειρήσεων (διαχείρισης ακινήτων και κατασκευαστικών), σχετικά με τον τρόπο άντλησης κεφαλαίων, συμπεριφέρονται σύμφωνα με τις επικρατέστερες θεωρίες της χρηματοοικονομικής επιστήμης, ξεκινώντας με τη θεωρία των Modigliani και Miller (1958). Στη συνέχεια, η έρευνα, βασιζόμενη στη μεθοδολογία των Rajan και Zingales (1995), προσπαθεί να προσδιορίσει τους κυριότερους μικροοικονομικούς (κερδοφορία, χρηματοοικονομικός κίνδυνος, συνολικά κεφάλαια, κτλ) και μακροοικονομικούς παράγοντες (Ακαθάριστο Εγχώριο Προϊόν, πληθωρισμός, ανεργία, κτλ) που επηρεάζουν τις επενδυτικές αποφάσεις των παραπάνω επιχειρήσεων, αναφορικά με την κεφαλαιακή τους δομή. Παράλληλα, εξετάζεται και αιτιολογείται ο τρόπος επίδρασης των ανωτέρω αναφερομένων παραγόντων.Ο τρόπος προσέγγισης των ερευνητικών ζητημάτων της διατριβής βασίζεται σε σύγχρονες οικονομετρικές μεθόδους. Ειδικότερα, χρησιμοποιούνται τεχνικές συνδυασμού χρονολογικών – διαστρωματικών σειρών (panel data), οι οποίες θεωρούνται ιδανικές για την επίλυση τέτοιου είδους ερευνητικών προβλημάτων.Επιπλέον, ερευνάται, σαν ξεχωριστή μεταβλητή, εάν η παγκόσμια χρηματοοικονομική κρίση, που ξεκίνησε το 2008, έχει επιδράσει στην αλλαγή της φιλοσοφίας περί της χρηματοδοτικής δομής των παραπάνω εταιρειών. Τέλος, πραγματοποιείται μια σύγκριση των αποτελεσμάτων της έρευνας σχετικά με τον κλάδο δραστηριότητας των επιχειρήσεων (διαχείρισης ακινήτων και κατασκευαστικό). Εξετάζεται, δηλαδή, αν τα συμπεράσματα, τα οποία έχουν εξαχθεί για τις εταιρείες για κάθε κλάδο ξεχωριστά, διαφέρουν ή είναι τα ίδια.Τα αποτελέσματα στα οποία κατέληξαν τα διάφορα οικονομετρικά υποδείγματα, ήταν ιδιαίτερα «σταθερά» και η συντριπτική πλειοψηφία των επεξηγηματικών παραγόντων εμφανίζονται στατιστικά σημαντικοί. Παρόλο που οι δύο κλάδοι έχουν ιδιαίτερα χαρακτηριστικά, με τα δεδομένα να έχουν παρθεί από διαφορετικά δείγματα χωρών, εμφανίζουν παρόμοια αποτελέσματα. Σε ότι αφορά την παγκόσμια χρηματοοικονομική κρίση, αυτή επέδρασε αντίθετα στην κεφαλαιακή διάρθρωση των ΕΕΑΠ από ότι σε αυτήν των κατασκευαστικών επιχειρήσεων.
Las figuras femeninas en los cuentos de Inés Arredondo y Onelio Jorge Cardoso
Authors: Σπάθη Αγλαΐα
Published: August 2021

Η Inés Arredondo (1928-1989) και ο Onelio Jorge Cardoso (1914-1986) είναι δυο από τους μεγαλύτερους διηγηματογράφους του 20ου αιώνα, στο Μεξικό και στην Κούβα αντιστοίχως. Ανάμεσα στα θέματα τους ξεχωρίζει η ιδιαίτερη ενασχόλησή τους με την κατώτερη κοινωνική θέση της γυναίκας. Η προσέγγισή μας στην παρούσα μελέτη είναι η ιστορικοπολιτιστική. Eιδικότερα, αναλύουμε τα γυναικεία πρόσωπα μέσα από τις εσωτερικές και εξωτερικές τους συγκρούσεις, με σκοπό να αποκωδικοποιήσουμε την πολυπλοκότητα τους και να διερευνήσουμε τους λόγους που εμποδίζουν την ευτυχία τους. Το πρώτο μέρος της διατριβής αναφέρεται στο λογοτεχνικό έργο της Inés Arredondo όπου αναλύεται το ιστορικό-πολιτιστικό πλαίσιο εντός του οποίου έζησε και μεγάλωσε η συγγραφέας (απολυταρχικά καθεστώτα, κοινωνική ανισότητα, πολιτική αστάθεια, κ.τ.λ.), πραγματοποιείται μια σύντομη αναφορά στο έργο της και στις επιδράσεις που δέχτηκε από τα φιλοσοφικά ρεύματα του υπαρξισμού και σουρεαλισμού, ενώ παράλληλα εξετάζεται η σχέση της με τη λογοτεχνική γενιά του Medio Siglo. Στη συνέχεια μελετάται η εξέλιξη του γυναικείου προσώπου στα διηγήματα της και αναλύονται οι διαφορετικοί θεματικοί άξονες αντιπροσωπευτικών διηγημάτων της (μητρότητα, αιμομιξία, αποτυχία στην σχέση των ζευγαριών, παραβατικότητα, grotesco), μέσω των οποίων παρουσιάζονται η κοσμοθεωρία και οι υπαρξιακές ανησυχίες των πρωταγωνιστριών της.Το δεύτερο μέρος είναι αφιερωμένο στο έργο του Onelio Jorge Cardoso. Εδώ παρουσιάζεται η ζωή και το έργο του συγγραφέα στο ιστορικό-πολιτιστικό περιβάλλον της εποχής του (οικονομική κρίση, παραβίαση ανθρωπίνων και πολιτικών δικαιωμάτων, κ.τ.λ.), ενώ συγχρόνως δίνεται έμφαση στα λογοτεχνικά ρεύματα τα οποία τον επηρέασαν, διερευνάται η έννοια του criollismo στο έργο του και αναλύεται η εξέλιξη του γυναικείου προσώπου στα διηγήματα του. Τέλος, μελετώνται οι διαφορετικοί θεματικοί άξονες χαρακτηριστικών διηγημάτων του (μητρότητα, αποτυχία στο γάμο, γυναικεία εκμετάλλευση, δεισιδαιμονία, ανεξάρτητη γυναίκα) στα οποία υπογραμμίζεται η τραγική θέση της γυναίκας.
Η έκφραση του HLA-G στα κύτταρα του τραχήλου της μήτρας
Authors: Χριστάκης Δημήτριος
Published: August 2021

Σκοπός της έρευνας είναι να μελετήσει εάν υπάρχει διακύμανση στην έκφραση του ανοσοποιητικού συστήματος στον τράχηλο της μήτρας κατά την εγκυμοσύνη και τις προδιηθητικές βλάβες. Το ανθρώπινο λευκοκυτταρικό αντιγόνο (Human leucocyte Antigen HLA) Αποτελείται από μία οικογένεια πρωτεϊνών οι οποίες είναι υπεύθυνες για την ενεργοποίηση του ανοσοποιητικού στον άνθρωπο, παρουσιάζοντας είτε ενδοκυττάρια αντιγόνα (HLA τάξης Ι) είτε εξωκυτταρικά αντιγόνα (HLA τάξης ΙΙ).Η έρευνα στον τομέα αυτό στη διεθνή βιβλιογραφία είναι περιορισμένη, ωστόσο υπάρχουν ενδείξεις συμμετοχής του HLA κυρίως στην παθολογία του τραχήλου.Μεταξύ των διαφόρων υποομάδων του HLA συγκαταλέγεται και το HLA-G το οποίο φαίνεται ότι ασκεί προστατευτικό ρόλο στο κύημα προστατεύοντας την τροφοβλάστη από τα φυσικά κύτταρα φονείς (Natural killer cells).Αντικείμενο της παρούσας μελέτης ήταν η διερεύνηση της έκφρασής του στον τράχηλο της μήτρας σε εγκύμονες γυναίκες που γέννησαν τελειόμηνα νεογνά (1ο και 2ο τρίμηνο) και σε γυναίκες με προδιηθητικές βλάβες (χαμηλού και υψηλού βαθμού).Με αυτό τον σκοπεύουμε να αναδείξουμε τα αναμενόμενα επίπεδά του κατά την πρόοδο της φυσιολογικής εγκυμοσύνης, καθώς και την πιθανή συμμετοχή του στην προστασία των προ-καρκινικών αλλοιώσεων από το ανοσοποιητικό σύστημα.Στην παρούσα μελέτη παρατηρήσαμε ότι τόσο οι γυναίκες με LSIL όσο και αυτές με HSIL βλάβες έχουν αυξημένη έκφραση του HLA-G σε σύγκριση με γυναίκες αντίστοιχης αναπαραγωγικής ηλικίας. Παρόλα αυτά δεν παρατηρήσαμε διαφορές μεταξύ των γυναικών που έπασχαν από LSIL σε σύγκριση με αυτές που έπασχαν από HSIL.Πιθανώς η HLA-G να αυξάνεται κατά τα πρώιμα στάδια των επιθηλιακών αλλοιώσεων του τραχήλου και να μην επηρεάζεται τόσο από την πρόοδο της νόσου.Επίσης η HLA-G πρωτεΐνη διαδραματίζει σημαντικό ρόλο στην ανοσοανοχή της εγκυμοσύνης και ότι εκφράζεται από τον πλακούντα, ενώ δεν συμβαίνει κάτι αντίστοιχο με τις υπόλοιπες πρωτεΐνες της κλάσης ένα του μείζονος αντιγόνου ιστοσυμβατότητας (MHC) (HLA-A&HLA-B).
Εφαρμογή της τεχνολογίας των λιποσωμάτων και δενδριμερών στο σχεδιασμό και τη μελέτη νέων χιμαιρικών νανοσυστημάτων μεταφοράς του αντικαρκινικού φαρμάκου δοξορουβικίνη
Authors: Γαρδίκης Κωνσταντίνος
Published: August 2021

Μια πληθώρα φαρμακομορίων με σημαντική βιολογική δράση, τόσο in vitro όσο και in vivo, έχουν αποδειχτεί ανενεργά κατά τη διάρκεια των κλινικών δοκιμών. Η νανοτεχνολογία φαίνεται να είναι το διεπιστημονικό πεδίο το οποίο θα επιτρέψει την κλινική χρήση πολλών από αυτά τα μόρια καθώς η μορφοποίησή τους σε νανοφορείς μπορεί να μεταβάλλει σε μεγάλο βαθμό τα χαρακτηριστικά των φαρμακομορίων που σχετίζονται με την απορρόφηση, τη βιοκατανομή, το μεταβολισμό και την απέκκρισή τους από τον οργανισμό. Μία νέα προσέγγιση δημιουργίας νανοφορέων σε αυτή την κατεύθυνση είναι η ανάπτυξη χιμαιρικώνσυστημάτων μεταφοράς φαρμάκων, η οποία προκύπτει από το συνδυασμό νανοσωματιδίων. Κύριος εκπρόσωπος των χιμαιρικών συστημάτων μεταφοράς φαρμακομορίων είναι τα Λιποσωμιακά Εγκλεισμένα Δενδριμερή (ΛΕΔ) που προκύπτουν από το συνδυασμό ιποσωμάτων και δενδριμερών. Τα ΛΕΔ έχουν παρασκευαστεί με επιτυχία στο παρελθόν αλλά υπάρχει σημαντικό κενό στη βιβλιογραφία όσον αφορά τις αλληλεπιδράσεις των επιμέρους συστημάτων του τελικού νανοφορέα του φαρμακομορίου, πληροφορία απαραίτητη για τον ορθολογικό σχεδιασμό του.Στην παρούσα μελέτη έγινε σύνθεση νέων πολυεστερικών-πολυαιθερικών δενδριμερών πρώτης και δεύτερης γενιάς. Τα δενδριμερή αυτά, καθώς και το εμπορικό δενδριμερές της οικογένειας των πολυαμιδοαμινών (ΡΑΜΑΜ) γενιάς 3,5 ενσωματώθηκαν σε λιπιδικές διπλοστιβάδες ή λιποσώματα αποτελούμενα από διπαλμιτική φωσφατιδυλοχολίνη και φωσφατιδυλογλυκερόλη (DPPC-DPPG) και μελετήθηκαν οι αλληλεπιδράσεις δενδριμερών-λιπιδίων με μεθόδους θερμικής ανάλυσης, φασματοσκοπίας Raman και φασματοσκοπίας φθορισμού. Με βάση τις πληροφορίες που προέκυψαν, τα δενδριμερή ενσωματώθηκαν σε λιποσώματα διαφόρων συστάσεων και τα τελικά προϊόντα (ΛΕΔ) λυοφιλοποιήθηκαν. Μετά την ανάκτηση των ΛΕΔ από τα λυοφιλοποιημένα προϊόντα έγινε εγκλωβισμός του αντικαρκινικού φαρμάκου δοξορουβικίνη. Αξιολογήθηκε τόσο η αλληλεπίδραση των συστατικών του τελικού νανοφορέα ΛΕΔ όσο και η in vitro αποδέσμευση της δοξορουβικίνης και η in vitro φαρμακολογική δράση των σκευασμάτων σε ανθρώπινες καρκινικές σειρές. Τα αποτελέσματα που αφορούν την αλληλεπίδραση των συστατικών του νανοφορέα αξιολογήθηκαν ως πολύ σημαντικά και συσχετίστηκαν με το ρυθμό αποδέσμευσης της δοξορουβικίνης. Τα ΛΕΔ αποτελούν μία πολλά υποσχόμενη κατηγορία χιμαιρικών συστημάτων μεταφοράς φαρμακομορίων. Η ορθολογική επιλογή των δενδριμερών και της λιπιδικής σύστασης των λιποσωμάτων μπορεί να οδηγήσει στη δημιουργία πρωτότυπων συστημάτων μεταφοράς φαρμακομορίων της κατηγορίας των ΛΕΔ τα οποία να εμφανίζουν ελεγχόμενη αποδέσμευση και βελτιωμένη θεραπευτική αποτελεσματικότητα. Η κατανόηση της δυναμικής αλλά και της κινητικής των επιμέρους συστημάτων των ΛΕΔ νανοφορέων με μεθόδους θερμικής ανάλυσης και φασματοσκοπίας μπορεί να οδηγήσει στον σχεδιασμό καινοτόμων φαρμάκων κατάτου καρκίνου αλλά και άλλων νόσων.
Essays on the mode of competition, quality improvement, and collusion, in unionized oligopolies
Authors: Βαρβατάκη Μαρία
Published: August 2021

Στην διδακτορική διατριβή με τίτλο «Δοκίμια για την Μορφή του Ανταγωνισμού, την Βελτίωση της Ποιότητας και την Συμπαιγνία σε Συνδικαλισμένα Ολιγοπώλια», εξετάζονται και αξιολογούνται εναλλακτικές στρατηγικές ανταγωνισμού και συνεργασίας των επιχειρήσεων και των εργατικών συνδικάτων σε ατελώς ανταγωνιστικές αγορές. Ειδικότερα, η έρευνα επικεντρώνεται σε ολιγοπωλιακές αγορές, όπου επιχειρήσεις και εργατικά συνδικάτα καλούνται να πάρουν αποφάσεις που αφορούν στη δομή της αγοράς εργασίας, στη μορφή του ανταγωνισμού ή της συνεργασίας και στο ύψος των επενδύσεων σε Έρευνα και Ανάπτυξη για την βελτίωση της ποιότητας των τελικών προϊόντων της αγοράς. Τα προαναφερθέντα επιστημονικά πεδία αναλύονται στα τέσσερα κεφάλαια της παρούσης διδακτορικής διατριβής. Στo 1ο Κεφάλαιο, μελετάται ο ρόλος των εργατικών συνδικάτων στην δυνατότητα των επιχειρήσεων να σχηματίσουν στρατηγικά καρτέλ. Υπό το πρίσμα μίας στατικής ανάλυσης, αποδεικνύεται ότι κάτω από ορισμένες συνθήκες, το καρτέλ όχι μόνο αποτελεί πιθανή έκβαση της αγοράς, αλλά βελτιώνει και την κοινωνική ευημερία. Στο 2ο Κεφάλαιο, ερευνάται η επίδραση των εναλλακτικών μορφών ανταγωνισμού στα κίνητρα των επιχειρήσεων για σχηματισμό καρτέλ. Ανεξαρτήτως της μορφή του ανταγωνισμού που υιοθετείται από τις επιχειρήσεις, συμπεραίνεται ότι το καρτέλ είναι ένα αναπόφευκτο αποτέλεσμα στην αγορά. Τέλος, στο 3ο και στο 4ο Κεφάλαιο, διερευνάται ο αντίκτυπος των εναλλακτικών οργανωτικών δομών των εργατικών συνδικάτων στις επενδύσεις για Έρευνα και Ανάπτυξη, τόσο σε στατική όσο και δυναμική ανάλυση. Μεταξύ άλλων, τα κεφάλαια αυτά καταλήγουν στο συμπέρασμα ότι τα πλεονάσματα όλων των οικονομικών μονάδων της ολιγοπωλιακής αγοράς (συνεπώς και της κοινωνικής ευημερίας) είναι υψηλότερα υπό το καθεστώς όπου η Έρευνα και Ανάπτυξη τελεί δημόσιο αγαθό, ακόμα και αν αυτό συνεπάγεται επιβολή έμμεσων φόρων στα τελικά προϊόντα. Για την ανάλυση της στρατηγικής συμπεριφοράς των οικονομικών μονάδων, χρησιμοποιήθηκαν υποδείγματα που ενσωματώνουν εργαλεία από την Θεωρία Παιγνίων. Η χρήση της κρίνεται σκόπιμη, καθώς θεωρούμε ότι αποτελεί το αποτελεσματικότερο εργαλείο ανάλυσης, λόγω του πολύ-λειτουργικού της αναλυτικού πλαισίου και της δυνατότητας ενδογενούς προσδιορισμού διαφόρων παραμέτρων. Συνεπώς, σε κάθε κεφάλαιο προτείνεται ένα ή περισσότερα παίγνια πολλαπλών σταδίων, με χρονικό ορίζοντα μίας περιόδου ή απείρων επαναλήψεων, όπου οι οικονομικές μονάδες αποφασίζουν σχετικά με την στρατηγική τους συμπεριφορά.
Μαθηματική προτυποποίηση εξέλιξης καρκινικών όγκων
Authors: Αμπατζόγλου Παντελής
Published: August 2021

Ο καρκίνος είναι μία ομάδα ασθενειών που προκαλούν πολυάριθμους θανάτους κάθε χρόνο. Σκοπός της διδακτορικής διατριβής είναι η ανάπτυξη ενός μαθηματικού μοντέλου πρόβλεψης της εξέλιξης καρκινικών όγκων στα πρώτα στάδια της ανάπτυξης τους. Το μοντέλο λαμβάνει υπόψιν το βιοχημικό περιβάλλον μέσα στο οποίο αναπτύσσεται ο καρκινικός όγκος, καθώς και τους εμπλεκόμενους κυτταρικούς μηχανισμούς όπως η μίτωση και η νέκρωση των κυττάρων. Αποτέλεσμα είναι ένα μοντέλο πολλαπλής κλίμακας που εισάγει την έννοια της κατάστασης των καρκινικών κυττάρων εκφρασμένη ως ποσότητα χημικής ενέργειας που διαθέτει το κάθε κύτταρο ξεχωριστά. Τα υπολογιστικά ευρήματα του μοντέλου αφορούν τόσο την μελέτη της πληθυσμιακής εξέλιξης των καρκινικών κυττάρων στο χρόνο, όσο και της πρόβλεψης μορφολογικών χαρακτηριστικών καρκινικών όγκων. Συγκεκριμένα το μοντέλο παράγει δομές καρκινικών όγκων, των οποίων η μορφολογία συμφωνεί με ιατρικά ευρήματα καρκίνου του στήθους σε γυναίκες (Ductal carcinoma in situ -DCIS).
Ακτινική επιβάρυνση εμβρύου από ακτινοσκοπικά καθοδηγούμενες επεμβατικές εξετάσεις και εξετάσεις υπολογιστικής τομογραφίας
Authors: Σολωμού Γεωργία
Published: August 2021

Τα τελευταία χρόνια έχει αυξηθεί σημαντικά ο αριθμός εγκύων γυναικών που υποβάλλονται σε ακτινοδιαγνωστικές και ακτινοσκοπικά καθοδηγούμενες επεμβατικές πράξεις. Τυχαία ή σκόπιμη έκθεση εγκύων γυναικών προκαλεί ανησυχία για τις βιολογικές επιπτώσεις της ακτινοβολίας στο έμβρυο. Ιδιαίτερο ενδιαφέρον παρουσιάζει επιπλέον και η επαγγελματική έκθεση εγκύων γυναικών στα εργαστήρια ακτινοσκοπικά καθοδηγούμενων επεμβατικών διαδικασιών. Ο σκοπός της παρούσας διδακτορικής διατριβής ήταν I) η ανάπτυξη μεθόδων για την εκτίμηση της δόσης του κυήματος εγκύων ασθενών που υποβάλλονται σε α) ακτινοσκοπικά καθοδηγούμενες επεμβατικές εξετάσεις και β) εξετάσεις πολυτομικής υπολογιστικής τομογραφίας και ΙΙ) η παραγωγή κανονικοποιημένων ισοδοσιακών καμπυλών γύρω από το εξεταστικό τραπέζι ασθενών που υποβάλλονται σε ακτινοσκοπικά καθοδηγούμενες επεμβατικές εξετάσεις. Μέσω των ισοδοσιακών καμπυλών αναπτύχθηκε μέθοδος για την εκτίμηση της δόσης των επαγγελματιών που συμμετέχουν στην πραγματοποίηση των επεμβατικών εξετάσεων. Τα δεδομένα και οι μέθοδοι που αναπτύχθηκαν από την εργασία αυτή επιτρέπουν την αξιόπιστη εκτίμηση τόσο της δόσης ακτινοβολίας εμβρύου εγκύου που υποβάλλεται σε εξετάσεις υπολογιστικής τομογραφίας αλλά και ακτινοσκοπικά καθοδηγούμενων επεμβατικών δαδικασιών, όσο και της δόσης εμβρύου εγκύου εργαζόμενης που συμμετέχει στη πραγματοποίηση της εξέτασης. Οι ισοδοσιακοί χάρτες που παρήχθησαν μπορούν να αποτελέσουν ενα χρήσιμο εργαλείο για το προσωπικό στις ακτινοσκοπικά καθοδηγούμενες επεμβατικές πράξεις για τη βελτιστοποίηση της τεχνικής τους από πλευράς ακτινοπροστασίας.
Risk factors, driver behaviour and accident probability
Authors: Παπαντωνίου Παναγιώτης
Published: August 2021

Στόχος της διδακτορικής διατριβής είναι η ανάλυση της επιρροής χαρακτηριστικών του οδηγού και του οδικού περιβάλλοντος στην οδηγική συμπεριφορά και την πιθανότητα ατυχήματος σε μη αναμενόμενο συμβάν, με έμφαση στην απόσπαση της προσοχής του οδηγού. Για το σκοπό αυτό, πραγματοποιήθηκε πείραμα σε προσομοιωτή οδήγησης κατά τα οποίο 95 συμμετέχοντες οδήγησαν υπό διαφορετικές συνθήκες απόσπασης της προσοχής (κινητό τηλέφωνο, συνομιλία με συνεπιβάτη), εντός/εκτός κατοικημένης περιοχής σε χαμηλό/υψηλό κυκλοφοριακό φόρτο. Στη συνέχεια, στο πλαίσιο της ανάλυσης λανθανουσών μεταβλητών, αναπτύχθηκε μια αλληλουχία τεσσάρων Δομικών Μοντέλων Eξισώσεων που επέτρεψε τη συνολική συνδυαστική ανάλυση της επιρροής των εξεταζόμενων παραγόντων κινδύνου απευθείας στην οδηγική επίδοση, το οδηγικό λάθος και την πιθανότητα ατυχήματος σε μη αναμενόμενο συμβάν. Τα αποτελέσματα υποδεικνύουν ότι πιο πιθανό να υποπέσουν σε οδηγικό λάθος είναι νέες ή ηλικιωμένες γυναίκες οδηγοί εντός κατοικημένης περιοχής ενώ πιο πιθανό να εμπλακούν σε ατύχημα σε μη αναμενόμενο συμβάν είναι γυναίκες οδηγοί, σε χαμηλό κυκλοφοριακό φόρτο ενώ μιλούν στο κινητό τηλέφωνο.
Οι επιρροές του δημοτικού τραγουδιού στο λόγιο και δημοτικό λόγο των επτανησίων
Authors: Τσουκαλάς Σπυρίδων
Published: August 2021

Οι Επτανήσιοι, από τα τέλη του 18ου αιώνα, συνειδητοποίησαν την αναγκαιότητα της ανάδειξης της δημοτικής ως επίσημης γλώσσας του έθνους, ως δε την πιο ολοκληρωμένη έκφρασή της, θεώρησαν αυτήν του δημοτικού τραγουδιού. Μέσω των δοκιμίων τους αναπτύχθηκε η ιδεολογία της χρήσης του δημοτικού τραγουδιού. Η παρούσα διατριβή έχει ως στόχο της να καταδείξει ότι αυτήν την ιδεολογία, την είχαν ενστερνιστεί όλοι σχεδόν οι Επτανήσιοι δημιουργοί. Για να καταδειχθεί αυτό μελέτησα όλες τις συλλογές δημοτικών τραγουδιών που έχουν εκδοθεί από τις αρχές του 18ου αιώνα έως σήμερα, καθώς και όλες τις μελέτες που έχουν γίνει πάνω σ’ αυτά. Έχοντας κατανοήσει τη φιλοσοφία και την τεχνική του δημ. τραγουδιού, ξεκίνησα να προσεγγίζω την έντεχνη επτανησιακή ποίηση του 19ου αιώνα. Εξετάζοντας όλο το έργο κάθε δημιουργού (δοκίμια, ποιητικές συλλογές, άρθρα κ.ά), καταγράφτηκαν οι θεωρητικές του θέσεις για τη σημασία που αποδίδει στη χρήση του δημοτικού τραγουδιού και της δημοτικής γλώσσας. Επίσης καταγράφτηκαν όλες οι άμεσες και έμμεσες αναφορές που αφορούν στο δημοτικό τραγούδι αυτό καθ’ αυτό. Αναλύοντας το θέμα από την αρχή του προκύπτει πως η φυσική συνέχεια των Προσολωμικών ποιητών (οι οποίοι υπήρξαν οι πρόδρομοι των πνευματικών εξελίξεων στα Επτάνησα), αποτελεί ο κύκλος του Σολωμού στη Ζάκυνθο. Σ’ αυτόν κυριαρχούσε η εθνικοαπελευθερωτική ιδέα, ο αγώνας για τη δημοτική γλώσσα και η συνεχής προσπάθεια συγκέντρωσης όλου του πλούτου της λαϊκής παράδοσης, ειδικότερα δε, του δημοτικού τραγουδιού. Μέσα απ’ αυτόν τον κύκλο αναδεικνύεται ο Σολωμός, ο οποίος είχε συλλάβει την εθνική σημασία την οποία καλούνταν να διαδραματίσει η δημοτική γλώσσα στη διάδοση της γνώσης στο λαό μέσω της παιδείας, αλλά και στη διαμόρφωση της εθνικής ταυτότητας. Έτσι, η χρήση του δημοτικού τραγουδιού λειτουργούσε, εκτός των άλλων, ως αδιαμφισβήτητο πειστήριο της εθνικής ταυτότητας, αλλά και ως τρόπος να συνδεθεί η έντεχνη λογοτεχνία με τις λαϊκές της ρίζες. Ο Σολωμός έκλεισε το θέμα της γλώσσας, στο θεωρητικό επίπεδο με το Διάλογο και στο πρακτικό, με την ποίησή του. Δημιούργησε εθνική ποίηση στηριζόμενος στη λαϊκή παράδοση και έπλασε μια νέα γλώσσα πλουτίζοντας την υπάρχουσα του δημοτικού τραγουδιού. Άμεσα επηρεασμένοι από το Διάλογο, οι περισσότεροι επτανήσιοι έγραψαν δοκίμια για τη δημοτική γλώσσα, με κύριο σημείο αναφοράς, το δημοτικό τραγούδι. Έτσι διαμορφώνεται ένα νέο χαρακτηριστικό των επτανήσιων δημιουργών: η δυναμική ενασχόλησή τους με τον κριτικό και δοκιμιακό λόγο με σκοπό τη διάδοση των ιδεών τους στο λαό, αφήνοντας σε δεύτερη μοίρα την ποίηση. Βέβαια, εκτός από τα πολλά κοινά τους σημεία, είχαν και τις διαφορές τους, με πιο χαρακτηριστική, την μεγάλη ποικιλία απόψεων σχετικά με τον τρόπο χρήσης του δημοτικού τραγουδιού. Τελικά συμπεραίνω ότι, η ιδεολογία της χρήσης του δημοτικού τραγουδιού, η οποία αποτελεί το κυρίαρχο χαρακτηριστικό της Επτανησιακής Σχολής, επηρέασε όλους σχεδόν τους δημιουργούς, με άμεσα και ορατά αποτελέσματα σε όλο το φάσμα του έργου τους.
Μοντελοποίηση λογισμικού απτικών συστημάτων
Authors: Μυργιώτη Ειρήνη
Published: August 2021

Οι απτικές διεπαϕές αποτελούν ένα σημαντικό μέρος της αλληλεπίδρασης ανθρώπου-μηχανής προτείνοντας καινοτόμες τεχνολογίες στην διάδραση μέσω της αϕής και αναπτύσσοντας πληθώρα εϕαρμογών. Η εξέλιξη των τεχνολογιών με τις οποίες σχεδιάζονται και κατασκευάζονται οι απτικές συσκευές οδηγεί στην ανάπτυξη εφαρμογών που προσομοιώνουν την αίσθηση της αφής με μεγαλύτερη ακρίβεια. Η αναπαράσταση των απτικών χαρακτηριστικών ενός αντικειμένου που μπορούν να γίνουν αντιληπτά μέσω μιας απτικής διεπαϕής αποτελεί το ϐασικό μέλημα του λογισμικού για απτικά συστήματα. Ωστόσο η σχεδίαση λογισμικού για απτικά συστήματα δεν είναι εύκολη υπόθεση αφού η αναπαράσταση της αφής είναι δύσκολη καθώς στην απτική διάδραση συμμετέχουν δύο συστήματα, του χρήστη και της συσκευής. Ακόμη η μεγάλη ανομοιογένεια της αισθητήριας πληροφορίας καθιστά δύσκολη την κωδικοποίηση σε προγράμματα που επιτυγχάνουν την απτική διάδραση. Οι προγραμματιστές απτικών συστημάτων ϑα πρέπει να έχουν γνώση της φυσιολογίας του δέρματος και του τρόπου μετάδοσης της απτικής πληροϕορίας. Στην παρούσα διατριβή μοντελοποιείται η απτική πληροϕορία, η απτική διάδραση και ορίζεται ο τρόπος με τον οποίο μπορεί να σχεδιαστεί και να αναπτυχθεί λογισμικό για απτικά συστήματα. Πιο συγκεκριμένα η διατριβή χωρίζεται σε τρία μέρη:1. Ανάπτυξη και κατασκευή ενός μοντέλου με τη χρήση οντολογιών που περιλαμβάνει όλα τα ϐήματα της δημιουργίας και επεξεργασίας της απτικής πληροφορίας και αναπαριστά την πληροφορία που παράγεται από μια απτική συσκευή και μεταφέρεται στο δέρμα μέσω των υποδοχέων του και στη συνέχεια στον εγκέϕαλο μέσω των νεύρων ώστε να δημιουργηθεί η αντίληψη.2. Ανάπτυξη της οντολογίας HASM (Haptic Applications Software Modelling) που ϐασίζεται στην προηγούμενη δουλειά η οποία μοντελοποιεί τα απτικά συστήματα (απτικό σύστημα χρήστη και σύστημα μηχανής). Η οντολογία έχει ως σκοπό να αναπαραστήσει τη γνώση για τον τομέα των απτικών και να παρέχει σε μηχανές τη δυνατότητα να ελέγχουν τη λογική των δεδομένων του τομέα. Επιπρόσθετα, η HASM δεν συνιστά μόνο μια οντολογία για την οργάνωση της γνώσης σε κλάσεις, ιδιότητες και στιγμιότυπα αλλά περιλαμβάνει και κανόνες που μοντελοποιούν τα διαφορετικά μονοπάτια που ακολουθεί η απτική πληροφορία εξαρτώμενα από τη συσκευή που χρησιμοποιείται.3. Ανάλυση case studies για ένα απτικό χαρακτηριστικό. Βασιζόμενοι στα δεδομένα που ισχύουν για την αντίληψη της τραχύτητας, δεδομένων κάποιων απτικών συσκευών, και με βάση τη HASM τεκμηριώθηκε ο τρόπος μοντελοποίησης της απτικής διάδρασης μέσω της οντολογίας. Τα case studies αποτέλεσαν μια απόδειξη για το πόσο ευέλικτη και χρήσιμη είναι η οντολογία HASM αϕού συνδέει το ερέθισμα με την αντίληψη και έτσι παρέχει ένα πρακτικό εργαλείο για τη διαδικασία σχεδίασης απτικού λογισμικού.
Ετερογενής κατάλυση οργανικών αντιδράσεων από νανοσωματίδια μετάλλων προσροφημένων σε TiO2
Authors: Γρυπάρης Χάρης
Published: August 2021

Στην παρούσα ερευνητική εργασία μελετήθηκε η κυκλοποίηση 1,6-ενυνίων καταλυόμενη από νανοσωματίδια χρυσού προσροφημένα στην επιφάνεια τιτάνιας (Au/TiO2), καθώς και η ενεργοποίηση 1,2-δισιλανίων και 1,2-βοριοσιλανίων οδηγώντας σε ποικίλους μετασχηματισμούς, όπως η υδρόλυση και αλκοόλυση δισιλανίων και η προσθήκη δισιλανίων και PhMe2SiBpin σε αλκύνια παρουσία Au/TiO2 και η μηχανιστική μελέτη των αντιδράσεων αυτών. Τα αποτελέσματα συνοψίζονται ως εξής:•Ο Au/TiO2 καταλύει την κυκλοποίηση 1,6-ενυνίων, για πρώτη φορά κάτω από ετερογενείς συνθήκες. Βρέθηκε ότι το κύριο μηχανιστικό μονοπάτι περιλαμβάνει μια αρχική 5-exo κυκλοποίηση προς τον στερεοεκλεκτικό σχηματισμό ενδιάμεσων κυκλοπροπυλο καρβενίων χρυσού.•Παρουσιάστηκε το πρώτο παράδειγμα ενεργοποίησης 1,2-δισιλανίων καταλυόμενη από Au, με τη χρήση νανοσωματιδίων Au/TiO2, οδηγώντας σε υδρόλυση και αλκοόλυση συμμετρικών δισιλανίων, καθώς και σε αναγωγή tert-βενζυλικών αλκοολών. Η συγκεκριμένη μεθοδολογία παρουσιάζεται περισσότερο αποτελεσματική σε σχέση με την αντίστοιχη καταλυόμενη από Pd διεργασία.•Αναφέρθηκε για πρώτη φορά στη βιβλιογραφία αντίδραση cis-δισιλυλίωσης ακραίων αλκυνίων από 1,2-δισιλάνια καταλυόμενη από Au/TiO2, κάτι που αποτελεί επέκταση παρόμοιων αντιδράσεων που καταλύονται από Pd και Pt και απαντά στο ερώτημα κατά πόσο μπορεί ο χρυσός να καταλύσει την προσθήκη δισιλανίων σε π συστήματα.•Αναφέρθηκε για πρώτη φορά στη βιβλιογραφία τοποεκλεκτική και στερεοεκλεκτική cis-βοριοσιλυλίωση ακραίων αλκυνίων από το PhMe2SiBPin καταλυόμενη από Au (Au/TiO2), με αντίστροφη τοποεκλεκτικότητα από αυτή που αναφέρεται έως τώρα στη βιβλιογραφία παρουσία Pd(0) ή Pt(0).
Η χρήση της πρωτεομικής στη διερεύνηση διαταραχών σε παιδιά γεννημένα από μικρογονιμοποίηση
Authors: Κωστέρια Ιωάννα
Published: August 2021

Εισαγωγή: Οι τεχνικές υποβοηθούμενης αναπαραγωγής και ιδιαίτερα η νεότερη κι επεμβατικότερη μικρογονιμοποίηση (ICSI), έχουν γνωρίσει αλματώδη αύξηση τις τελευταίες δεκαετίες. Αρκετές, ωστόσο, μελέτες έχουν συσχετίσει τις τεχνικές αυτές με επιγενετικές μεταβολές με ενδεχόμενες επιπτώσεις στη μακροπρόθεσμη υγεία των παιδιών που γεννιούνται με τη βοήθεια αυτών των μεθόδων. Ειδικότερα, κλινικές μελέτες υποδεικνύουν ένα επιβαρυμένο καρδιομεταβολικό προφίλ των παιδιών αυτών, παρά το ότι δεν εμφανίζουν αυξημένη επίπτωση του Μεταβολικού Συνδρόμου. Η πρωτεομική είναι μια νέα τεχνολογία ανάλυσης βιολογικών υλικών, με σκοπό την αναζήτηση πρώιμων βιολογικών δεικτών, η οποία έχει ήδη χρησιμοποιηθεί στην αναζήτηση δεικτών επιτυχίας της Εξωσωματικής Γονιμοποίησης. Στην παρούσα διατριβή χρησιμοποιήθηκε η πρωτεομική ανάλυση στη διερεύνηση διαταραχών σε παιδιά που γεννήθηκαν μετά από ICSI. Μέθοδοι: Στην παρούσα έρευνα μελετήθηκαν και συγκρίθηκαν τα δημογραφικά κι ανθρωπομετρικά χαρακτηριστικά καθώς και τα αποτελέσματα του βιοχημικού κι ορμονολογικού ελέγχου 42 παιδιών ICSI και 42 παιδιών φυσιολογικής σύλληψης (ΦΣ) (μέσης ηλικίας 6.8±2.1 ετών) πλήρως αντιστοιχισμένων ανά ηλικία και φύλο. Πέντε ζευγάρια κοριτσιών και πέντε ζευγάρια αγοριών, πλήρως αντιστοιχισμένα και ως προς το είδος κύησης (μονόδυμη/δίδυμη), αλλά και ως προς το βάρος για την ηλικία κύησης (SGA/AGA/LGA), επιλέχθηκαν για την πραγματοποίηση πρωτεομικής ανάλυσης του πλάσματοςΑποτελέσματα: Η ομάδα ICSI χαρακτηριζόταν από μικρότερη διάρκεια κύησης, μεγαλύτερο ποσοστό καισαρικών τομών, μικρότερο μήκος και βάρος γέννησης και μεγαλύτερη ηλικία των μητέρων. Οι δύο ομάδες δε διέφεραν ως προς τα ευρήματα της αντικειμενικής εξέτασης και τον αρχικό εργαστηριακό έλεγχο, εκτός από την ήπια μειωμένη Συστολική Αρτηριακή Πίεση στην ομάδα ICSI και την αυξημένη Τ3. Τα αποτελέσματα της πρωτεομικής ανάλυσης ανέδειξαν 22 πρωτεΐνες που εκφράζονται διαφορικά στις 2 ομάδες, 19 υπερεκφράζονται και 3 υποεκφράζονται στην ομάδα ICSI. Οι πρωτεΐνες που υπερεκφράζονται ανήκουν κυρίως στις πρωτεΐνες οξείας φάσης, τις πρωτεΐνες του μηχανισμού της πήξης, στο μονοπάτι του συμπληρώματος και το μεταβολισμού του σιδήρου και των λιπιδίων, υποδηλώνοντας μια επιβάρυνση του μεταβολικού προφίλ των παιδιών αυτών σε υποκλινικό επίπεδο. Συμπεράσματα: Η παρούσα μελέτη είναι η πρώτη που χρησιμοποιεί την πρωτεομική ανάλυση για τη διερεύνηση της υγείας των παιδιών γεννημένων από εξωσωματική μικρογονιμοποίηση. Τα αποτελέσματα της μελέτης επιβεβαιώνουν την ανάγκη παρακολούθησης των παιδιών αυτών ως προς τις καρδιομεταβολικές παραμέτρους κινδύνου, ενώ αναδεικνύουν την αξία των νεότερων, υψηλής απόδοσης τεχνολογιών, όπως η πρωτεομική στην πρώιμη αναγνώριση δεικτών μεταβολικής διαταραχής.
Συστηματική κατασκευή βάσεων ατομικών τροχιακών για τον κβαντοχημικό υπολογισμό ηλεκτρικών ιδιοτήτων μορίων
Authors: Μακρής Κωνσταντίνος
Published: August 2021

Σκοπός της παρούσης διδακτορικής διατριβής είναι ο σχεδιασμός, με ταυτόχρονη βελτιστοποίηση ενός ή και δύο ταυτόχρονα εκθετών συναρτήσεων πόλωσης, γκαουσιανών (Gaussian type functions, GTF) συνόλων βάσεων ατομικών τροχιακών (basis sets) μικρού και πολύ μεγάλου μεγέθους για τα διαλογόνα ΧΥ (X = F, Cl, Br, I και Υ = F, Cl, Br, I). Βελτιωμένες βάσεις ατομικών τροχιακών χρησιμοποιήθηκαν περαιτέρω για τον υπολογισμό των ηλεκτρικών πολυπολικών ροπών (διπολική έως δεκαεξαπολική) καθώς και των (υπερ)πολωσιμοτήτων των διαλογόνων XY. Μελετήθηκε επίσης επίδραση του μήκους του δεσμού για όλες τις ανωτέρω ιδιότητες με τη χρήση μεθόδων ab initio και Density Functional Theory (DFT). Οι βάσεις χρησιμοποιήθηκαν επίσης στον ab initio υπολογισμό των ηλεκτρικών ιδιοτήτων προτύπων μονοδιάστατων αλυσίδων-νανοδομών (one-dimensional nanostructures, 1D nanowires) της μορφής FY (Υ= F, Cl, Br, I). Μελετήθηκε η εξέλιξη των ηλεκτρικών ιδιοτήτων τους ως συνάρτηση του αριθμού των δομικών μονάδων.
Το νεκροταφείο στη θέση Τριανταφυλλιά Λιβανάτων (6ος - 2ος αι. π.Χ.)
Authors: Σελέκου Μαρία
Published: August 2021

Η παρούσα μελέτη έχει ως σκοπό να εξετάσει την πρακτική της ταφής των ενηλίκων μέσα σε μεγάλους πίθους στο νεκροταφείο της Τριανταφυλλιάς Λιβανατών. Η νεκρόπολη στη θέση αυτή είναι σημαντική στην περιοχή της Οπουντίας Λοκρίδας και τοποθετείται 2 περίπου χιλιόμετρα δυτικά των σημερινών Λιβανατών, στο λιμάνι του αρχαίου Οπούντα, τον Κύνο. Αποκαλύφθηκε το 1981 -2 και πρόκειται για ένα νεκροταφείο 80 συνολικά τάφων, με διάρκεια ζωής από τα υστεροαρχαϊκά χρόνια έως και τον 2ο αι.π.Χ. Η μελέτη επικεντρώνεται κυρίως στις ταφικές πρακτικές, καθώς το νεκροταφείο παρουσιάζει την ιδιαιτερότητα της αποκλειστικής ταφής μέσα σε ταφικά αγγεία: σε μεγάλους πίθους (65 συνολικά) για τους ενήλικες και σε μικρότερα αγγεία (14 συνολικά) για τα παιδιά. Υπήρχε, επίσης, μία πυρά. Στόχος της μελέτης είναι η διεξοδική ανάλυση των δεδομένων για την ερμηνεία των ταφικών εθίμων της αρχαίας αυτής κοινωνίας. Η προσέγγιση είναι συνθετική με βάση τις αρχαίες πηγές, τις δημοσιεύσεις, τα δεδομένα των νεκροταφείων και κυρίως την κεραμική των τάφων του νεκροταφείου της Τριανταφυλλιάς Λιβανατών. Σκοπός της είναι η αναζήτηση του χαρακτήρα της μικρής αυτής κοινωνίας. Μέσα από την έρευνα αυτή εξάγονται συμπεράσματα για τις πολιτικές, καλλιτεχνικές και οικονομικές σχέσεις των κατοίκων του οικισμού, στον οποίο αντιστοιχεί το νεκροταφείο, με τις άλλες πόλεις. Εκφράζονται οι απόψεις για την πρακτική του ενταφιασμού των ενηλίκων μέσα σε μεγάλους πίθους στο συγκεκριμένο νεκροταφείο και σε σχέση με τα υπόλοιπα στην περιοχή. Τα νέα στοιχεία που προκύπτουν συμβάλλουν στην περαιτέρω πορεία της έρευνας για τη μελέτη της Ανατολικής Λοκρίδας.